CELEX: 32015R2066
Language: et
Date: 2015-11-17 00:00:00
Title: Komisjoni rakendusmäärus (EL) 2015/2066, 17. november 2015, millega kehtestatakse vastavalt Euroopa Parlamendi ja nõukogu määrusele (EL) nr 517/2014 fluoritud kasvuhoonegaase sisaldavate elektrijaotlate paigaldamise, teenindamise, hooldamise, remondi või kasutuselt kõrvaldamisega või paiksetest elektrijaotlatest fluoritud kasvuhoonegaaside kokkukogumisega tegelevate füüsiliste isikute sertifitseerimise miinimumnõuded ja vastastikuse tunnustamise tingimused (EMPs kohaldatav tekst)

18.11.2015   
            
            
               ET
            
            
               Euroopa Liidu Teataja
            
            
               L 301/22
            
         KOMISJONI RAKENDUSMÄÄRUS (EL) 2015/2066,
   17. november 2015,
   millega kehtestatakse vastavalt Euroopa Parlamendi ja nõukogu määrusele (EL) nr 517/2014 fluoritud kasvuhoonegaase sisaldavate elektrijaotlate paigaldamise, teenindamise, hooldamise, remondi või kasutuselt kõrvaldamisega või paiksetest elektrijaotlatest fluoritud kasvuhoonegaaside kokkukogumisega tegelevate füüsiliste isikute sertifitseerimise miinimumnõuded ja vastastikuse tunnustamise tingimused
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 16. aprilli 2014. aasta määrust (EL) nr 517/2014 fluoritud kasvuhoonegaaside kohta ja määruse (EÜ) nr 842/2006 kehtetuks tunnistamise kohta, (1) eriti selle artikli 10 lõiget 12,
   ning arvestades järgmist:
   
               (1)
            
            
               Määruses (EL) nr 517/2014 on sätestatud kohustused füüsiliste isikute sertifitseerimiseks seoses fluoritud kasvuhoonegaase sisaldavate elektrijaotlatega. Lisaks kokkukogumisele hõlmab selline sertifitseerimine ka paigaldamist, teenindamist, hooldamist, remonti ja kasutuselt kõrvaldamist. Määruses (EL) nr 517/2014 on sätestatud ka nõuded sertifitseerimisprogrammide sisu kohta, sh teave, mis käsitleb asjakohast tehnoloogiat fluoritud kasvuhoonegaaside kasutamise asendamiseks või vähendamiseks ja sellise tehnoloogia ohutut käitlemist.
            
         
               (2)
            
            
               Seepärast on vaja määruse (EL) nr 517/2014 artikli 10 kohaldamiseks ajakohastada tegevuse ulatuse ning oskuste ja teadmistega seotud miinimumnõudeid ning sätestada sertifitseerimiskord ja vastastikuse tunnustamise tingimused.
            
         
               (3)
            
            
               Selleks et võtta arvesse olemasolevaid kvalifitseerimis- ja sertifitseerimissüsteeme, eelkõige nüüdseks kehtetuks tunnistatud Euroopa Parlamendi ja nõukogu määruse (EÜ) nr 842/2006 (2) alusel vastu võetud süsteeme, samuti komisjoni määruses (EÜ) nr 305/2008 (3) sätestatud nõudeid, tuleks need nõuded võimalikult suures ulatuses käesolevasse määrusesse lõimida.
            
         
               (4)
            
            
               Seepärast tuleks määrus (EÜ) nr 305/2008 tunnistada kehtetuks.
            
         
               (5)
            
            
               Selleks et liikmesriikidel oleks aega oma sertifitseerimisprogramme kohandada, et need hõlmaksid fluoritud kasvuhoonegaase sisaldavate elektrijaotlate paigaldamise, teenindamise, hooldamise, remondi ja kasutuselt kõrvaldamisega seotud toiminguid ning fluoritud kasvuhoonegaaside kokkukogumist muudest jaotlatest kui määruses (EÜ) nr 305/2008 osutatud kõrgepingejaotlad, on asjakohane, et käesoleva määruse nõuet sertifikaadi olemasolu kohta tuleks fluoritud kasvuhoonegaase sisaldavate elektrijaotlate paigaldamise, teenindamise, hooldamise, remondi ja kasutuselt kõrvaldamisega seotud toimingute suhtes kohaldada alates 1. juulist 2017.
            
         
               (6)
            
            
               Käesoleva määrusega ettenähtud meetmed on kooskõlas määruse (EL) nr 517/2014 artikli 24 alusel loodud komitee arvamusega,
            
         ON VASTU VÕTNUD KÄESOLEVA MÄÄRUSE:
   Artikkel 1
   Reguleerimisese ja kohaldamisala
   Käesoleva määrusega kehtestatakse fluoritud kasvuhoonegaase sisaldavate elektrijaotlate paigaldamise, teenindamise, hooldamise, remondi ja kasutuselt kõrvaldamisega või paiksetest elektrijaotlatest fluoritud kasvuhoonegaaside kokkukogumisega tegelevate füüsiliste isikute sertifitseerimise miinimumnõuded ning nende nõuete kohaselt välja antud sertifikaatide vastastikuse tunnustamise tingimused.
   Artikkel 2
   Füüsiliste isikute sertifitseerimine
   1.   Artiklis 1 osutatud toiminguid tegeval füüsilisel isikul peab olema artiklis 3 osutatud sertifikaat.
   2.   Füüsilisele isikule, kes teeb ühte artiklis 1 osutatud toimingut, ei kehti käesoleva artikli lõikes 1 sätestatud nõue järgmistel tingimustel:
   
               a)
            
            
               ta osaleb asjakohast toimingut hõlmava sertifikaadi saamiseks õppekursusel ning
            
         
               b)
            
            
               ta teeb asjaomast toimingut sellise isiku järelevalve all, kellel on kõnealust toimingut hõlmav sertifikaat ja kes vastutab täielikult kõnealuse toimingu õigesti tegemise eest.
            
         Esimeses lõigus sätestatud erandit kohaldatakse selliste ajavahemike suhtes, mille jooksul tehakse artiklis 1 osutatud toiminguid, kuid mis ei ületa kokku 12 kuud.
   3.   Käesolevat määrust ei kohaldata tootja ruumides toimuva elektrijaotlate tootmise ega remondi suhtes.
   Artikkel 3
   Sertifikaadi väljaandmine füüsilisele isikule
   1.   Artiklis 4 osutatud sertifitseerimisasutus annab sertifikaadi välja füüsilisele isikule, kes on läbinud artiklis 5 osutatud hindamisasutuse korraldatud teoreetilise ja praktilise eksami, mis hõlmab I lisas kehtestatud miinimumoskusi ja -teadmisi.
   2.   Sertifikaat peab sisaldama vähemalt järgmisi andmeid:
   
               a)
            
            
               sertifitseerimisasutuse nimi, sertifikaadi omaniku täielik nimi, sertifikaadi number ja kehtivusaja lõpp (kui see on olemas);
            
         
               b)
            
            
               sertifikaadi omanikul teha lubatud toimingud;
            
         
               c)
            
            
               väljaandmise kuupäev ja väljaandja allkiri.
            
         3.   Määruse (EÜ) nr 305/2008 kohaselt välja antud sertifikaadi omanikke loetakse kvalifitseerituks tegema kõiki artiklis 1 osutatud toiminguid ja artiklis 4 osutatud sertifitseerimisasutus võib kõnealuse kutseoskuse valdajale välja anda sertifikaadi ilma eksami uuesti sooritamist nõudmata.
   Artikkel 4
   Sertifitseerimisasutus
   1.   Artiklis 1 osutatud toimingut tegevatele füüsilistele isikutele sertifikaatide väljaandmiseks nähakse siseriiklike õigusaktidega ette sertifitseerimisasutus või selle määrab liikmesriigi pädev asutus või muu selleks volitatud asutus.
   Sertifitseerimisasutus on oma tegevuses erapooletu.
   2.   Sertifitseerimisasutus kehtestab sertifikaatide väljaandmise, peatamise ja tühistamise korra ning kohaldab seda.
   3.   Sertifitseerimisasutus säilitab andmed, mille alusel on võimalik kontrollida sertifitseeritud isiku staatust. Andmed tõendavad sertifitseerimismenetluse edukat läbimist. Andmeid säilitatakse vähemalt viis aastat.
   Artikkel 5
   Hindamisasutus
   1.   Artiklis 1 osutatud füüsilistele isikutele korraldab eksameid liikmesriigi pädeva asutuse määratud hindamisasutus või muu selleks volitatud asutus. Ka artiklis 4 osutatud sertifitseerimisasutus võib olla hindamisasutus.
   Hindamisasutus on oma tegevuses erapooletu.
   2.   Eksamid kavandatakse ja koostatakse nii, et oleks tagatud I lisas kehtestatud miinimumoskuste ja -teadmiste kontrollimine.
   3.   Üksikute ja üldiste hindamistulemuste dokumenteerimiseks võtab hindamisasutus vastu aruandluskorra ja säilitab andmed.
   4.   Hindamisasutus tagab, et eksamit vastu võtma määratud eksamineerijatel on vajalikud teadmised asjakohaste eksamineerimismeetodite ja -dokumentide kohta ning kohane pädevus eksamiga hõlmatud valdkonnas. Hindamisasutus tagab ka praktilise eksami jaoks vajalike seadmete, tööriistade ja materjalide olemasolu.
   Artikkel 6
   Teavitamine
   1.   Liikmesriigid teavitavad komisjoni hiljemalt 1. jaanuaril 2017 artikli 4 kohaste füüsilisi isikuid sertifitseerivate asutuste nimedest ja kontaktandmetest ning artikli 3 nõuetele vastavate füüsiliste isikute sertifikaatide nimetustest komisjoni määrusega (EL) 2015/2065 (4) kehtestatud vormil.
   2.   Liikmesriigid teavitavad komisjoni viivitamata lõike 1 kohaselt esitatud andmete muutumisest.
   Artikkel 7
   Vastastikuse tunnustamise tingimused
   1.   Vastastikku tunnustatakse teistes liikmesriikides vastavalt artiklile 3 välja antud sertifikaate.
   2.   Liikmesriik võib nõuda teises liikmesriigis välja antud sertifikaadi omanikult sertifikaadi tõlke esitamist mõnes teises liidu ametlikus keeles.
   Artikkel 8
   Kehtetuks tunnistamine
   Määrus (EÜ) nr 305/2008 tunnistatakse kehtetuks.
   Viiteid kehtetuks tunnistatud määrusele (EÜ) nr 305/2008 käsitatakse viidetena käesolevale määrusele ja neid loetakse vastavalt II lisas esitatud vastavustabelile.
   Artikkel 9
   Jõustumine
   Käesolev määrus jõustub kahekümnendal päeval pärast selle avaldamist Euroopa Liidu Teatajas.
   Selliste füüsiliste isikute suhtes, kes tegelevad fluoritud kasvuhoonegaase sisaldavate elektrijaotlate paigaldamise, teenindamise, hooldamise, remondi ja kasutuselt kõrvaldamisega ning fluoritud kasvuhoonegaaside kokkukogumisega muudest paiksetest elektrijaotlatest kui määruses (EÜ) nr 305/2008 osutatud kõrgepingejaotlad, kohaldatakse artikli 2 lõiget 1 alates 1. juulist 2017.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 17. november 2015
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  ELT L 150, 20.5.2014, lk 195.
   
      (2)  Euroopa Parlamendi ja nõukogu määrus (EÜ) nr 842/2006, 17. mai 2006, teatavate fluoritud kasvuhoonegaaside kohta (ELT L 161, 14.6.2006, lk 1).
   
      (3)  Komisjoni määrus (EÜ) nr 305/2008, 2. aprill 2008, millega kehtestatakse vastavalt Euroopa Parlamendi ja nõukogu määrusele (EÜ) nr 842/2006 kõrgepingejaotlatest teatavate fluoritud kasvuhoonegaaside kokkukogumisega tegelevate töötajate sertifitseerimise miinimumnõuded ja vastastikuse tunnustamise tingimused (ELT L 92, 3.4.2008, lk 17).
   
      (4)  Komisjoni rakendusmäärus (EL) 2015/2065, 17. november 2015, millega kehtestatakse vastavalt Euroopa Parlamendi ja nõukogu määrusele (EL) nr 517/2014 liikmesriikide koolitus- ja sertifitseerimisprogrammidest teavitamise vorm (vt käesoleva Euroopa Liidu Teataja lk 14).
   
      I LISA
      
         Hindamisasutuste kontrollitavate oskuste ja teadmiste miinimumnõuded
      
      Artikli 3 lõikes 1 ja artikli 5 lõikes 2 osutatud eksam hõlmab järgmist:
      
                  a)
               
               
                  ühest või mitmest küsimusest koosnev teooriaosa, millega kontrollitakse veerus „Eksami liik” tähega „T” märgitud oskust või teadmist;
               
            
                  b)
               
               
                  praktiline osa, mille käigus taotleja teeb veerus „Eksami liik” tähega „P” märgitud toimingu asjakohaste materjalide, töövahendite ja seadmetega.
                  
                              Nr
                           
                           
                              Miinimumteadmised ja -oskused
                           
                           
                              Eksami liik
                           
                        
                              1
                           
                           
                              Põhiteadmised asjakohastest keskkonnateemadest (kliimamuutused, globaalse soojendamise potentsiaal), määruse (EL) nr 517/2014 asjakohastest sätetest ja asjakohastest rakendusaktidest
                           
                           
                              T
                           
                        
                              2
                           
                           
                              Väävelheksafluoriidi füüsikalised, keemilised ja keskkonnaomadused
                           
                           
                              T
                           
                        
                              3
                           
                           
                              Väävelheksafluoriidi kasutamine elektriseadmetes (isolatsiooni või elektrikaare kustutamise vahendina)
                           
                           
                              T
                           
                        
                              4
                           
                           
                              Väävelheksafluoriidi kvaliteet vastavalt asjakohastele tööstusnormidele
                           
                           
                              T
                           
                        
                              5
                           
                           
                              Elektriseadmete ehituse tundmine
                           
                           
                              T
                           
                        
                              6
                           
                           
                              Väävelheksafluoriidi kvaliteedi kontrollimine
                           
                           
                              P
                           
                        
                              7
                           
                           
                              Väävelheksafluoriidi ja selle segude kokkukogumine ning väävelheksafluoriidi puhastamine
                           
                           
                              P
                           
                        
                              8
                           
                           
                              Väävelheksafluoriidi säilitamine ja transport
                           
                           
                              T
                           
                        
                              9
                           
                           
                              Väävelheksafluoriidi kokkukogumise seadmete käitamine
                           
                           
                              P
                           
                        
                              10
                           
                           
                              Hermeetiliste täitmissüsteemide käitamine (vajaduse korral)
                           
                           
                              P
                           
                        
                              11
                           
                           
                              Väävelheksafluoriidi korduskasutamine ja erinevad korduskasutusliigid
                           
                           
                              T
                           
                        
                              12
                           
                           
                              Töötamine väävelheksafluoriidi sisaldavates sektsioonides, mis on avatud
                           
                           
                              P
                           
                        
                              13
                           
                           
                              Väävelheksafluoriidi kõrvalsaaduste neutraliseerimine
                           
                           
                              T
                           
                        
                              14
                           
                           
                              Väävelheksafluoriidi seire ja asjakohased riiklike või liidu õigusaktide või rahvusvaheliste lepingute kohaselt kehtestatud andmesalvestuskohustused
                           
                           
                              T
                           
                        
                              15
                           
                           
                              Lekete vähendamine ja kontroll
                           
                           
                              T
                           
                        
                              16
                           
                           
                              Põhiteadmised asjakohasest fluoritud kasvuhoonegaaside kasutamise asendamise või vähendamise tehnoloogiast ja selle ohutust käitlemisest
                           
                           
                              T
                           
                        
            
   
      II LISA
      
         Vastavustabel
      
      
                  Määrus (EÜ) nr 305/2008
               
               
                  Käesolev määrus
               
            
                  Artikkel 1
               
               
                  Artikkel 1
               
            
                  Artikkel 2
               
               
                  —
               
            
                  Artikkel 3
               
               
                  Artikkel 2
               
            
                  Artikkel 4
               
               
                  Artikkel 3
               
            
                  Artikkel 5
               
               
                  Artikkel 4
               
            
                  Artikkel 6
               
               
                  Artikkel 5
               
            
                  Artikkel 7
               
               
                  Artikkel 6
               
            
                  Artikkel 8
               
               
                  Artikkel 7
               
            
                  —
               
               
                  Artikkel 8
               
            
                  Artikkel 9
               
               
                  Artikkel 9
               
            
                  Lisa
               
               
                  I lisa
               
            
                  —
               
               
                  II lisa